贈趙排岸兼簡汪尉
作者：陳造
朝代：宋

paragraphs: 二年俛眉簿書俗，分無足音到空谷。
趙侯縹緲塵外人，肯艤歸舟問幽獨。
冰壺炯炯當九秋，巖電熠熠懸雙目。
小家樽俎解咄嗟，卷褥或能營酒肉。
從容不待投轄留，坐來屢跋銅盤燭。
酒酣辭鋒不受觸，脫手詩成驚破竹。
雄才偉論兩超絕，磊嵬大稱此腰腹。
定多欬唾到銀筆，自可風標藏畫軸。
別去日月詎幾餘，豐悴真成手翻覆。
慈烏絕哺心糜碎，脊令斷行淚陸續。
化兒與人底異情，念君胡寧耐荼毒。
詩腸祇作饑雷吼，譚舌未免窮塗哭。
肉割鷺股竟何補，書憑雁翼慚虛辱。
退之方急一簞食，少陵徒思萬間屋。
語追競病代舍寬，王將軍家祿千斛。
奮蜚行矣君有待，否泰更之吾已熟。
豈容步仞局赤驥，會見青冥上黄鵠。
奉川之汪乖崖上，有粟如阜金如粟。
載寬縣籍償丁算，長與饑民共年穀。
一牛鳴地監河侯，盍令顔闔能饘粥。